32003R0545
L 081/10
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 545/2003 НА КОМИСИЯТА
от 27 март 2003 година
за изменение на Регламент (ЕИО) № 94/92 относно определяне на подробни правила за прилагане на режима за внос от трети страни, предвиден в Регламент (ЕИО) № 2092/91 на Съвета
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 2092/91 на Съвета от 24 юни 1991 г. относно биологичното производство на земеделски продукти и неговото означаване върху земеделските продукти и храни (1), последно изменен с Регламент (ЕО) № 223/2003 (2), и по-специално, член 11, параграф 1 от него,
като има предвид, че:
(1)
Списъкът на трети страни, от които трябва да произхождат някои земеделски продукти, получени по метода на биологичното производство, за да могат да бъдат търгувани в Общността, предвиден в член 11, параграф 1 от Регламент (ЕИО) № 2092/91, е представен в приложение към Регламент (ЕИО) № 94/92 на Комисията (3),последно изменен с Регламент (ЕО) № 2382/2002 (4).Този списък е изготвен в съответствие с разпоредбите на член 11, параграф 2 от Регламент (ЕИО) № 2092/91.
(2)
Коста Рика отправи искане към Комисията да бъде вписана в съответния списък. Властите на Коста Рика предоставиха необходимите данни в съответствие с член 2, параграф 2 от Регламент (ЕИО) № 94/92.
(3)
Анализът на тези данни и дискусиите, проведени с властите на Коста Рика във връзка с това, позволиха да се направи заключението, че нормативната уредба, прилагана в тази страна в областта на производството и инспекцията на земеделските продукти, изцяло съответства на тази, предвидена с Регламент (ЕИО) № 2092/91.
(4)
Вносът от Коста Рика към Общността понастоящем се осъществява в съответствие с член 11, параграф 6 от Регламент (ЕИО) № 2092/91.
(5)
Комисията проведе инспекция на място на правилата за производство и мерките за контрол, реално прилагани в Коста Рика, в съответствие с член 11, параграф 5 от Регламент (ЕИО) № 2092/91.
(6)
Освен това австралийските власти информираха Комисията, че един инспекционен орган е прекратил дейността си. Следователно, името на този орган следва да бъде заличено от приложението към Регламент (ЕИО) № 94/92.
(7)
Регламент (ЕИО) № 94/92 следва съответно да бъде изменен.
(8)
Мерките, предвидени в настоящия регламент, са в съответствие със становището на комитета, посочен в член 14 от Регламент (ЕИО) № 2092/91,
ПРИЕ НАСТОЯЩИЯ РЕГЛАМЕНТ:
Член 1
Приложението към Регламент (ЕИО) № 94/92 се изменя, както е посочено в приложението към настоящия регламент.
Член 2
Настоящият регламент влиза в сила на седмия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 27 март 2003 година.